El Consell Nacional de la Cultura i de les Arts es va crear mitjançant la Llei 6/2008, del 13 de maig, com a entitat de dret públic que ha d'ajustar la seva activitat al dret privat amb l'objecte d'assessorar el Govern en el conjunt de la política cultural i organitzar la política de suport i de promoció de la creació artística.
Aquesta llei va tenir una modificació puntual a través de la Llei 17/2008, del 23 de desembre.
El Decret 40/2009, de 10 de març, va aprovar els Estatuts del Consell Nacional de la Cultura i de les Arts per a desplegar l'organització i el règim jurídic d'aquest organisme.
La Llei 11/2011, del 29 de desembre, de reestructuració del sector públic per a agilitar l'activitat administrativa ha modificat substancialment la Llei 6/2008, del 13 de maig.
Aquesta llei redueix els membres del Plenari del Consell d'onze a set.
Així mateix, el Consell deixa de tenir la funció d'aprovar les bases reguladores, les convocatòries i la concessió d'ajuts a creadors i entitats respecte a la promoció, el foment, la difusió i la projecció de la creació artística.
No obstant això, el Consell manté una intervenció decisiva en la política de suport a la creació artística i cultural i de promoció d'aquesta creació a través del disseny de les seves línies d'actuació i concedint els Premis Nacionals de Cultura de la Generalitat de Catalunya.
També intervé emetent un informe preceptiu sobre els projectes de bases i les convocatòries d'ajuts a la creació cultural, participant en les comissions de valoració de l'Oficina de Suport a la Iniciativa Cultural que avaluïn els ajuts a la creació artística i proposant un representant d'aquest organisme al Consell d'Administració de l'Oficina.
Així mateix el Consell assumeix noves competències organitzant un sistema d'auditoria cultural dels equipaments i les subvencions públics que tingui en compte la promoció de la cultura i el seu retorn social.
D'acord amb el nou marc competencial del Consell, la Llei 11/2011 suprimeix la Comissió d'Ajuts i el Fons de promoció i foment de la creació artística i cultural.
Finalment la Llei 5/2012, del 20 de març, de mesures fiscals, financeres i administratives i de creació de l'impost sobre les estades en establiments turístics ha modificat l'article 9 de la Llei 6/2008, del 13 de maig, per establir que tots els membres del Plenari del Consell tenen dedicació a temps parcial.
En conseqüència, el Decret present té per objecte modificar els Estatuts del Consell per adaptar-los al nou règim legal d'aquesta entitat.
També preveu un mandat al Departament de Cultura perquè presenti al Govern un projecte de decret per modificar el Decret 195/2010, de 14 de desembre, de la Xarxa Pública de Centres i Espais d'Arts Visuals de Catalunya, amb la finalitat d'adequar-lo al nou marc competencial del Consell Nacional de la Cultura i de les Arts.
Per tot això, de conformitat amb l'article 3.2, en relació amb l'article 21, del Text refós de la Llei 4/1985, de 29 de març, de l'Estatut de l'Empresa Pública Catalana, aprovat pel Decret legislatiu 2/2002, de 24 de desembre, i l'article 26.e) de la Llei 13/2008, del 5 de novembre, de la presidència de la Generalitat i del Govern;
S'aproven les modificacions dels Estatuts del Consell Nacional de la Cultura i de les Arts, aprovats pel Decret 40/2009, de 10 de març, que consten en l'annex.
Es deroga la disposició addicional quarta del Decret 40/2009, de 10 de març, dels Estatuts del Consell Nacional de la Cultura i de les Arts, així com els preceptes següents dels Estatuts esmentats que consten en annex:
c) Els apartats i) i j) de l'article 11.2.
Modificació del Decret de la Xarxa Pública de Centres i Espais d'Arts Visuals de Catalunya
En el termini de tres mesos el Departament de Cultura ha de presentar al Govern un projecte de decret de modificació del Decret 195/2010, de 14 de desembre, de la Xarxa Pública de Centres i Espais d'Arts Visuals de Catalunya, per adequar-lo al nou marc competencial del Consell Nacional de la Cultura i de les Arts.
Modificacions dels Estatuts del Consell Nacional de la Cultura i de les Arts
S'afegeixen dos nous apartats, el 3 i el 4, a l'article 4 dels Estatuts del Consell Nacional de la Cultura i de les Arts, aprovats pel Decret 40/2009, de 10 de març, amb el redactat següent:
"4.3 Les bases reguladores d'ajuts de l'Oficina de Suport a la Iniciativa Cultural a creadors i entitats per a la promoció, el foment, la difusió i la projecció de la creació artística s'han d'elaborar tenint en compte les línies d'actuació dissenyades pel Consell d'acord amb l'article 4.i de la Llei 6/2008, del 13 de maig, del Consell Nacional de la Cultura i de les Arts."
"4.4 L'informe del Consell sobre els projectes de bases i les convocatòries d'ajuts a la creació cultural previst a l'article 4.p de la Llei 6/2008, del 13 de maig, del Consell Nacional de la Cultura i de les Arts és preceptiu i s'ha d'elaborar de manera prioritària.
En els casos excepcionals en què l'Oficina de Suport a la Iniciativa Cultural no segueixi el criteri de l'informe del Consell, l'Oficina ho ha de justificar adequadament mitjançant un informe, que li ha de trametre."
Es modifica l'article 6 dels Estatuts del Consell Nacional de la Cultura i de les Arts, aprovats pel Decret 40/2009, de 10 de març, que queda redactat de la manera següent:
El Plenari és l'òrgan superior del Consell i li corresponen les màximes facultats de direcció de les activitats del Consell.
El Plenari té les funcions següents:
a) Fixar les directrius generals de l'actuació del Consell.
c) Aprovar els programes anuals d'actuació, d'inversions i de finançament, d'acord amb el contracte programa, així com avaluar-ne l'efectivitat.
d) Aprovar els comptes anuals i la liquidació final del pressupost.
e) Aprovar el reglament de règim intern.
f) Aprovar propostes de modificacions d'aquests Estatuts i trametre-les al departament competent en matèria de cultura.
g) Aprovar l'informe anual sobre l'estat de la cultura i de les arts de Catalunya, o qualsevol altre informe o dictamen que correspongui emetre al Consell d'acord amb l'article 4 de la Llei 6/2008, del 13 de maig.
h) Dissenyar les línies d'actuació de suport a creadors i entitats respecte a la promoció, el foment, la difusió i la projecció de la creació artística, d'acord amb el Programa marc de cultura del Govern i el contracte programa del Consell.
i) Aprovar els informes preceptius sobre els projectes de bases i les convocatòries d'ajuts a la creació cultural.
j) Proposar a la persona titular del departament competent en matèria de cultura el nomenament d'una persona representant del Consell Nacional de la Cultura i de les Arts al Consell d'Administració de l'Oficina de Suport a la Iniciativa Cultural.
k) Proposar a la persona titular del departament competent en matèria de cultura el nomenament de les persones representants del Consell a les comissions de valoració dels ajuts a la promoció, difusió i projecció de la creació artística de l'Oficina de Suport a la Iniciativa Cultural, d'acord amb l'article 10.2 dels Estatuts de l'Oficina de Suport a la Iniciativa Cultural, aprovats pel Decret 7/2012, de 10 de gener.
l) Concedir els Premis Nacionals de Cultura de la Generalitat de Catalunya.
m) Aprovar la plantilla, el règim retributiu i les condicions generals de treball del personal, i el desplegament de l'estructura organitzativa del Consell d'acord amb aquests Estatuts i les normes de desenvolupament organitzatiu que dicti el Govern, a proposta de la direcció, de conformitat amb el contracte programa.
n) Aprovar la proposta de contracte programa que el Consell ha de formalitzar amb el departament competent en matèria de cultura d'acord amb l'article 13.
o) Aprovar els convenis amb entitats públiques i privades per assolir els seus fins.
p) Aprovar els contractes d'un import superior al 2% del pressupost del Consell, així com els que impliquin una despesa pluriennal de caràcter no recurrent, sens perjudici de l'autorització del Govern.
q) Aprovar els preus dels serveis que presti el Consell.
r) Proposar al departament competent en matèria de cultura, quan escaigui, les operacions d'endeutament, la prestació d'avals i les operacions de crèdit i de finançament de tresoreria perquè, d'acord amb la normativa vigent, s'elevin al Govern per a la seva aprovació.
s) Exercir tota mena d'accions, recursos i reclamacions judicials i administratives en defensa dels seus drets i interessos.
t) Vetllar per l'observança del principi relatiu al foment de la igualtat de gènere en l'àmbit d'actuació del Consell.
u) Aprovar un codi deontològic que han de complir les persones membres del Plenari i les que formin part de les comissions de treball previstes a l'article 8.5.
v) Participar en l'elaboració del Programa marc de cultura.
w) Aprovar l'avaluació dels contractes programa entre el departament competent en matèria de cultura i els equipaments culturals, les auditories culturals d'equipaments culturals i l'auditoria biennal sobre la repercussió cultural de les subvencions concedides, d'acord amb l'article 4.j) i k) de la Llei 6/2008, del 13 de maig, del Consell Nacional de la Cultura i de les Arts.
x) Qualsevol altra funció que no estigui atribuïda expressament a altres òrgans del Consell.
El Plenari, amb l'acord favorable de, com a mínim, cinc membres, pot delegar en la presidència o la direcció del Consell les funcions enumerades a les lletres o), p), q), r) i s).
El Plenari l'integren set membres i té la composició següent:
a) La persona titular de la presidència del Consell, que ho és també del Plenari.
b) Les persones titulars de les vicepresidències primera i segona del Consell, que també ho són del Plenari.
El Plenari nomena entre els seus membres, a proposta de la presidència del Consell, el secretari o la secretària, a qui corresponen les funcions següents:
a) Redactar les actes del Plenari, custodiar-les i diligenciar-les.
b) Cursar les convocatòries de les reunions, emetre els certificats dels acords i comunicar-los als òrgans i a les persones afectades.
c) La resta de funcions pròpies de la secretaria dels òrgans col·legiats."
Es modifica l'article 7 dels Estatuts del Consell Nacional de la Cultura i de les Arts, aprovats pel Decret 40/2009, de 10 de març, que queda redactat de la manera següent:
7.1 Les persones membres del Plenari són nomenades pel Parlament entre persones amb experiència i de prestigi reconegut en l'àmbit cultural i artístic, d'acord amb els articles 6 i 10 de la Llei 6/2008, del 13 de maig, del Consell Nacional de la Cultura i de les Arts.
En la designació de les persones membres que no ho són per raó del seu càrrec s'ha de tendir a la paritat de gènere.
7.2 Les persones membres del Plenari tenen l'estatut personal establert a l'article 9 de la Llei 6/2008, del 13 de maig, del Consell Nacional de la Cultura i de les Arts i els és d'aplicació la normativa d'incompatibilitats del personal al servei de l'Administració de la Generalitat en tot allò que no s'oposi a l'article 9.3 de la Llei 6/2008, del 13 de maig i a l'article 9.2 d'aquests Estatuts.
En l'exercici de les seves funcions, actuen amb plena independència, neutralitat, transparència i bona fe, i no estan sotmesos a cap instrucció o indicació.
Així mateix resten sotmesos al codi deontològic que ha d'aprovar el Plenari.
7.3 El temps de dedicació parcial de la Presidència és equivalent al 40% de la jornada ordinària del personal funcionari al servei de l'Administració de la Generalitat.
El temps de dedicació parcial de la resta de membres del Plenari és equivalent al 30% de la jornada ordinària del personal funcionari al servei de l'Administració de la Generalitat.
7.4 El mandat de les persones membres és de cinc anys, i poden ésser reelegides per un nou mandat de cinc anys més com a màxim.
Les persones membres del Plenari cessen per les causes establertes a l'article 11.1 de la Llei 6/2008, del 13 de maig, del Consell Nacional de la Cultura i de les Arts.
7.5 L'acord de cessament d'una persona membre i de nomenament de la persona substituta per la resta del mandat es fa d'acord amb el procediment de nomenament de les vocalies del Plenari previst a l'article 6 de la Llei 6/2008, del 13 de maig, del Consell Nacional de la Cultura i de les Arts."
Es modifica l'article 8.3 dels Estatuts del Consell Nacional de la Cultura i de les Arts, aprovats pel Decret 40/2009, de 10 de març, que queda redactat de la manera següent:
"8.3 Per a la constitució vàlida del Plenari es requereix el quòrum previst a la normativa general de procediment administratiu."
Es modifica l'article 9 dels Estatuts del Consell Nacional de la Cultura i de les Arts, aprovats pel Decret 40/2009, de 10 de març, que queda redactat de la manera següent:
Les retribucions de les persones membres del Plenari per la seva dedicació a temps parcial s'han de fixar mitjançant acord de Govern.
Les persones membres del Plenari tenen dret a percebre indemnitzacions per raó del servei en els termes previstos per la normativa aplicable al personal al servei de l'Administració de la Generalitat.
Resta exclòs el dret a percebre indemnitzacions per l'assistència a òrgans col·legiats del Consell Nacional de la Cultura i de les Arts així com de l'Administració de la Generalitat i de les seves entitats adscrites o vinculades quan actuïn en representació del Consell."